«Հայկական ժամանակ»-ում «Ով ալեկոծեց ճահիճը» վերնագրված հոդվածի հեղինակը հարցնում է. «Օրինակ, ի՞նչ ընդհանուր տրամաբանություն կարելի է գտնել Գագիկ Բեգլարյանի եւ էկոնոմիկայի նախարար Ներսես Երիցյանի պաշտոնանկությունների մեջ», ապա իր իսկ հարցին պատասխանում. - «Բեգլարյանի պարագայում ասացին, թե խուլիգանական արարք է թույլ տվել, իսկ Ներսես Երիցյա՞նը: Կա՞ տրամաբանություն: Չկա: Եթե Ներսես Երիցյանին պաշտոնանկ են անում մեր տնտեսության ներկա վիճակի համար, ապա նշենք, որ էկոնոմիկայի նախարարը ի պաշտոնե թերեւս միակն է, որը գրեթե չի զբաղվում ընթացիկ հարցերով, եւ նրա հիմնական խնդիրը երկարատեւ ռազմավարություններ ու ծրագրեր մշակելն ու առաջարկելն է: Այս տեսանկյունից Ներսես Երիցյանը թերեւս լավագույն էկոնոմիկայի նախարարն էր` ինչ ծրագիր ու ռազմավարություն ասես չի մշակել` Գյումրին նավահանգիստ դարձնելուց սկսած մինչեւ գոմեշի մսի ներկրում: Իհարկե, դրանք զավեշտալի են, բայց ներկայիս տնտեսական իրավիճակի համար ամենամեծ մեղավորը Տիգրան Սարգսյանն է: Բայց վերջինիս պաշտոնանկության մասին, գոնե առայժմ, լուրեր չեն շրջանառվում»: